b'\n_START_ARTICLE_\nDilma Rousseff\n_START_SECTION_\nMarxilainen sissij\xc3\xa4rjest\xc3\xb6ss\xc3\xa4\n_START_PARAGRAPH_\nRousseffin is\xc3\xa4 oli 1930-luvulla Brasiliaan maanpakoon muuttanut bulgarialainen kommunisti ja \xc3\xa4iti brasilialainen opettaja. _NEWLINE_Rousseffista tuli marxisti vuoden 1964 vallankaappauksen my\xc3\xb6t\xc3\xa4. H\xc3\xa4n liittyi Brasilian sotilasdiktatuurin aikana vastarintaliikkeeseen, jossa h\xc3\xa4nen teht\xc3\xa4v\xc3\xa4ns\xc3\xa4 oli opettaa marxismia ay-v\xc3\xa4elle, ja h\xc3\xa4nen kerrotaan opiskelleen sissistrategiaa Comando de Liberta\xc3\xa7\xc3\xa3o Nacional (Colina) -j\xc3\xa4rjest\xc3\xb6ss\xc3\xa4. _NEWLINE_Vuonna 1969 Rousseff jatkuvasti muutti ja vaihtoi nime\xc3\xa4\xc3\xa4n, edes h\xc3\xa4nen toinen puolisonsa Carlos Ara\xc3\xbajo ei tiennyt Rousseffin oikeaa nime\xc3\xa4 ennen t\xc3\xa4m\xc3\xa4n pid\xc3\xa4tyst\xc3\xa4. Ara\xc3\xbajo oli alun perin Brasilian kommunistipuolueen toisinajattelijaryhm\xc3\xa4n johtaja ja Fidel Castron ja Che Guevaran tavannut vallankumousjohtaja. Vuodesta 1970 Rousseff oli kolme vuotta vangittuna ja joutui toistuvasti kidutuksen kohteeksi. Pariskunta oli osan aikaa samassa vankilassa ja sai perhetapaamisia.\n_START_SECTION_\nMaltillistuminen\n_START_PARAGRAPH_\nPariskunta oli my\xc3\xb6hemmin Demokraattisen ty\xc3\xb6v\xc3\xa4enpuolueen perustajia. Dilma kuitenkin erosi t\xc3\xa4st\xc3\xa4 puolueesta vuonna 2000 ja edustaa nyky\xc3\xa4\xc3\xa4n Brasilian ty\xc3\xb6v\xc3\xa4enpuoluetta (PT)._NEWLINE_Rousseff sanoo, ett\xc3\xa4 vaikka h\xc3\xa4nen kantansa on muuttunut marxilaisuudesta pragmaattiseen kapitalismiin, h\xc3\xa4n on yh\xc3\xa4 ylpe\xc3\xa4 radikaaleista juuristaan. \xe2\x80\x9dOpimme paljon. Teimme paljon typeryyksi\xc3\xa4 ... mutta uskalsimme haluta maasta paremman.\xe2\x80\x9d\n_START_SECTION_\nPresidentiksi\n_START_PARAGRAPH_\nVuoden 2010 presidentinvaalissa Rousseff oli ty\xc3\xb6v\xc3\xa4enpuolueen presidenttiehdokas. Lula toivoi Rousseffia seuraajakseen. Rousseffin merkitt\xc3\xa4vin vastaehdokas oli S\xc3\xa3o Paulon entinen kuvern\xc3\xb6\xc3\xb6ri Jos\xc3\xa9 Serra. Vaalin ensimm\xc3\xa4isell\xc3\xa4 kierroksella 3. lokakuuta Rousseff sai 46,9 prosenttia \xc3\xa4\xc3\xa4nist\xc3\xa4 ja Serra 32,6 prosenttia. Toinen kierros j\xc3\xa4rjestettiin 31. lokakuuta 2010, jolloin Rousseff valittiin Brasilian ensimm\xc3\xa4iseksi naispresidentiksi. Osa Brasilian piispoista paavi Benedictus XVI:n tukemana kehottivat \xc3\xa4\xc3\xa4nest\xc3\xa4m\xc3\xa4\xc3\xa4n Rousseffia vastaan, koska v\xc3\xa4ittiv\xc3\xa4t t\xc3\xa4m\xc3\xa4n pyrkiv\xc3\xa4n laillistamaan abortin._NEWLINE_Rousseff vannoi virkavalansa 1. tammikuuta 2011. H\xc3\xa4n lupasi ohjelmapuheessaan s\xc3\xa4ilytt\xc3\xa4\xc3\xa4 Brasilian talouden nousun ja uudistaa maan verotusj\xc3\xa4rjestelm\xc3\xa4n. Virkaanastujaisia seurasi maan p\xc3\xa4\xc3\xa4kaupungissa Bras\xc3\xadliassa kymmeni\xc3\xa4tuhansia Rousseffin kannattajia._NEWLINE_Rousseff valittiin toiselle kaudelle 26. lokakuuta 2014._NEWLINE_Brasilian parlamentti \xc3\xa4\xc3\xa4nesti 12. toukokuuta 2016 luvuin 55-22 Rousseffin puoleksi vuodeksi pois virastaan, koska h\xc3\xa4nen ep\xc3\xa4ill\xc3\xa4\xc3\xa4n kaunistelleen maan talouslukuja varmistaakseen uudelleenvalintansa vuoden 2014 vaaleissa ja h\xc3\xa4n joutui asiasta syytteeseen oikeudessa. H\xc3\xa4nen tilalleen v\xc3\xa4liaikaiseksi presidentiksi nimitettiin h\xc3\xa4nen varapresidenttin\xc3\xa4\xc3\xa4n toiminut Michel Temer._NEWLINE_Oikeudenk\xc3\xa4ynti p\xc3\xa4\xc3\xa4ttyi Rousseffin erottamiseen, ja Temer nousi presidentiksi 31. elokuuta 2016.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nRousseff oli naimisissa asianajaja Carlos Ara\xc3\xbajon kanssa l\xc3\xa4hes 30 vuotta kunnes he erosivat. Heill\xc3\xa4 on yksi tyt\xc3\xa4r, Paula, jolla on yksi poika, Gabriel. Ara\xc3\xbajo on yh\xc3\xa4 Rousseffin l\xc3\xa4hin uskottu._NEWLINE_Rousseff sairasti imukudossy\xc3\xb6v\xc3\xa4n vuonna 2009.'